Imbah malanjutakan pandidikan S1 (Insinyur) di Fakultas Pertanian Unlam Banjarbaru, sidin mulai mambuka wawasan parihal alam Kalimantan wan Indinisia sacara umum. Apalagi imbah sidin mandapat kasampatan bakunjang ka nagara Asean (Filipina, Malaysia, Brunei Darussalam, Singapura, wan Thailand) wan Jepang gasan kagiatan partukaran pamuda Ship for Southeast Asian Youth Program. Damikian juwa pas wayah sakulah S2 (M.Sc.) di McGill University, Montreal, Kanada, wan S3 (Ph.D.) di The University of Western Australia, Perth. Kagiatan saminar, palatihan, wan bakunjang ka Inggris, Pakistan, wan Walanda magin manambah pangalaman sidin. Damini sidin masih mangajar wan manulis artikel ilmiah populer juwa studi AMDAL. Sidin juwa mandapat kaparcayaan jadi Kapala UPT PTIK Unlam matan tahun 2006.